Ligurian:
# Scheuggio Campaña

Scheuggio Campaña o l’é o titolo de unna comedia scrita da-o Manuælo Caneixi pe-o Gilberto Govi, tanto da ingrandîne o repertöio, apreuvo che quande o grande attô o l’ea passou a-o profescioniximo o l’aiva à dispoxiçion solo che i trei testi do Baçigalô, I manezzi pe maiâ unna figgia, Piggiâse o mâ do Rosso o cartâ e Ciù a poia che o mâ, Scheuggio Campaña o l’aiva avuo un bello successo, tanto che do 1928 s’ea pensou de fâne a-a dreitua unn’òpera lirica, ch’a l’é anæta in scena a-o Carlo Feliçe, i dozze de mazzo de quell’anno, pe-a muxica do Domenego Monleon, i versci do poeta Aldo Martinelli e do mæximo Manuælo Caneixi. Pâ che l’espeimento o l’agge avuo successo; i unichi exempi preçedenti de òpera lirica in zeneise, ean quelli de l’Ariodante do Z. A. Spinoa do XVII secolo e, de l’Euttoçento, unna verscion do Mego pe fòrsa do Molière, tramite De Franchi, missa in versci da-o Baçigalô pe-a muxica do Michê Novaro, (quello de l’inno _Fratelli d’Italia_). Inta vexenda, trei vegi garibaldin fan un zuamento solenne in sciô Scheuggio Campaña, comme çerti usavan unna vòtta a-o momento de desfiâse à duello; o primmo de lô, ch’o moià, o vegnià inderê à portâse via un di atri doî, drento un meise; de chì se desgheugge un muggio de scituaçioin farsesche. Da osservâ comme, tanto che inta comedia originäia do Caneixi se parlava de trei garibaldin, inte l’òpera lirica, con retrodatâ l’açion de çinquant’anni, se træta in cangio de trei sordatti de Napolion, fòscia pe no anâ incontro à de rogne co-a çensua do tempo do fascio; de fæto tra a primma da comedia goviaña e quella de l’òpera lirica, gh’ea stæto a Marcia in sce Romma, e stante che i fascisti se tegnivan pe eredi ideali di garibaldin, quarchedun inte sta stöia o ghe poeiva vedde de alluxoin satiriche.

English translation:
# Scheuggio Campaña

Scheuggio Campaña is the title of a play written by Emanuele Canesi for Gilberto Govi, in order to expand his repertoire, as, ever since the great actor had turned professional, he had had at his disposal only three manuscripts by Bacigalupo, I manezzi pe maiâ unna figgia, Piggiâse o mâ do Rosso o cartâ and Ciù a poia che o mâ. Scheuggio Campaña was a success, so much so that in 1928 plans were made to turn it into an opera, which was staged at the Carlo Felice theater on the twelfth of May of that year, with music by Domenico Monleone, verses by poet Aldo Martinelli and Emanuele Canesi himself. It seems that the experiment was successful. The only previous examples of opera in Genoese were Ariodante by G. A. Spinola in the 17th century and, in the 19th century, a version of Molière’s Le Médecin malgré lui, via De Franchi, put into verse by Bacigalupo with music by Michele Novaro (composer of the anthem _Fratelli d’Italia_). In the plot, three old Garibaldians solemnly swear an oath on the Campana rock, as was once the custom at the time of challenging each other to a due. The first of them to die will come back to take one of the other two away, within a month; from here numerous farcical situations develop. Note how, while Canesi’s original play was about three Garibaldians, in the opera, backdating the action by fifty years, it is instead about three soldiers of Napoleon, perhaps so as not to run into hassles with the censors of the time of fascism. In fact, between the premiere of Govi’s play and that of the opera, the March on Rome had taken place, and since the Fascists considered themselves as heirs of the Garibaldians, some might have perceived satirical allusions in this story.